伐墓松
作者：衛宗武
朝代：宋

paragraphs: 鬰鬰乎佳哉，古松茂而秀。
封植難計年，龍鸞相錯糾。
天風動清籟，洞庭喧雅奏。
護之珠玉如，期以金石久。
夫何從斧戕，山木豈自寇。
衆咻謂宜然，一諤固所否。
梯航方勤遠，斬刈或恐復。
衆巔已成童，懷璧豈吾有。
欲爲狂瀾障，無奈鑠金口。
幾世培梁棟，一朝等薪槱。
壤樹其可芟，不覺眥飛溜。
惟思植萬本，易新以補舊。
初如牛羊散，漸見蛟虬走。
庶保墓域安，盤錯至不朽。